作者:柳宗元
標題:感遇二首
內容:西陸動涼氣，驚烏號北林。棲息豈殊性，集枯安可任。鴻鵠去不返，勾吳阻且深。徒嗟日沉湎，丸鼓騖奇音。東海久搖盪，南風已駸駸。坐使青天暮，小星愁太陰。眾情嗜奸利，居貨捐千金。危根一以振，齊斧來相尋。攬衣中夜起，感物涕盈襟。微霜眾所踐，誰念歲寒心。旭日照寒野，pL斯起蒿萊。啁啾有餘樂，飛舞西陵隈。回風旦夕至，零葉委陳荄。所棲不足恃，鷹隼縱橫來。